Muzeul județean "Sfântul Ștefan cel Mare" din Vaslui organizează, în perioada 8-9 martie, un simpozion științific național dedicat celor mai importante femei din istoria României.
Evenimentul este organizat cu ocazia Zilei Internaționale a femeii, sărbătorită anual în data de 8 martie, și va avea loc în Sala "Arta" a instituției muzeale.
Intitulat "Femei celebre ale României", evenimentul are ca scop celebrarea " spiritului feminin, manifestat prin forța, grația, talentul și contribuția sa inestimabilă în societate", au transmis reprezentanții Muzeului județean Vaslui.
Organizatorii anunță că vor lua parte la manifestare istorici și cercetători de la: Universitatea București, Școala Națională de Studii Politice și Administrative, Muzeul Viticulturii și Pomiculturii Golești, Universitatea de Medicină și Farmacie "Carol Davila" București și Arhivele Naționale ale României.
Lista completă a instituțiilor participante poate fi lecturată aici.
Simpozionul "Femei celebre ale României", ajuns astfel la a cincea ediție, se va desfășura în format hibrid și va fi transmis online pe pagina de Facebook a Muzeului județean "Sfântul Ștefan cel Mare" din Vaslui.
Foto credit: Muzeul județean "Sfântul Ștefan cel Mare" – Vaslui